Dunavecse Város Önkormányzata Egészségügyi, Kulturális, Oktatási és Szociális Bizottsága
246-6/2023.

JEGYZŐKÖNYV

Készült a bizottság 2023. június 28-án /14,00-14,44 / megtartott üléséről

Az ülés helye: Városháza ülésterme
Jelen vannak:

Kovács Péter képviselő, a bizottság elnöke, Sándor Zsombor képviselő, a bizottság elnökhelyettese és Tóth József képviselő, a bizottság tagja (3 fő)
Tanácskozási joggal jelen vannak:

Vörös Sándor polgármester, Kochné Vadászi Borbála alpolgármester, Molnár Gyula képviselő, Aranyi János Gábor képviselő, Nagy Erzsébet jegyző, Ginál Róbert gazdálkodási csoportvezető, Erdős Erika mb. óvodavezető (Százszorszép Óvoda), dr. Pándi Ottó intézményvezető (dr. Kolozs Gergely Kistérségi Egészségügyi Centrum), Liptai-Kölesdi Ágnes bölcsődevezető (Dr. Kolozs Gergely „Tipegő” Bölcsőde), Squor Mária igazgató (Dunavecsei Petőfi Sándor Általános Iskola), Laub Miklós igazgató (Duna Menti EGYMI)
Jegyzőkönyvvezető: Marticsné Molnár Szilvia

Kovács Péter képviselő, a bizottság elnöke
Köszöntöm a megjelenteket, megállapítom, hogy a bizottsági ülés határozatképes. A mai ülés jegyzőkönyvét Tóth József fogja aláírni. Javasolta, hogy a 2023. június 28-i testületi ülés elé kerülő alábbi napirendi pontokat tárgyalja meg és véleményezze a bizottság.

Elnök úr megkérdezi a bizottság tagjaitól, hogy ki ért egyet a napirendi pontokkal?

A bizottság tagjai 3 igen szavazattal, ellenszavazat nélkül az alábbi határozatot hozták:

23/2023. (VI. 28.) E.K.O.SZ. Biz. normatív határozata

Napirend elfogadása

(2023. június 28.)

I.     2.)  Beszámoló a 2022/2023. tanév eredményeiről
            II.    3.)  Tájékoztató a bölcsőde nevelési-gondozási évéről
           III. 4. a)  Nyilatkozat szakrendelésekkel kapcsolatban
           IV. 4. b)  Bölcsődevezetői beosztásra pályázat kiírása

           V.  4. d)  Telephely engedélyezésének jóváhagyása (fogászat)

           VI. 4. e)  Védőnői ellátással kapcsolatos ingyenes ingatlan használati szerződés 

                          megtárgyalása

         VII. 4. f) Ösztönzőrendszer felülvizsgálata
VIII.  Tájékoztatás kérés megvitatása a Tankerület irányába

A napirendi pontok elfogadása után megkezdődött azok egyenkénti tárgyalása.

I./ Napirend:
      2. Beszámoló a 2022/2023. tanév eredményeiről
          Előterjesztő: Vörös Sándor polgármester 

          Előterjesztésért felelős: oktatási intézmények vezetői
Kovács Péter képviselő, a bizottság elnöke
Először a Százszorszép Óvoda beszámolóját tárgyalnánk meg. A beszámoló nagyon jó, kitér mindarra, ami szükséges. Soknak találom a SNI, BTM-es HHH, HH-es gyerekek létszámát, ami 64 fő. Érdekesség az, hogy 15 fő gyermek marad továbbra is az óvodában, nem kezdik meg az iskolát. Iskolába 52 gyermek iratkozott be. Magam részéről kérdésem nincs a beszámolóhoz.
Vörös Sándor polgármester úr

Megjelent a sajtóban, hogy ismételten indítanak középfokú végzettséget adó, óvónői képzést. Véleményed szerint ez hogyan fogja befolyásolni az óvoda életét? Kaptatok-e ezzel kapcsolatban információt? Ha egyenértékűvé lesz minősítve a középfokú és a felsőfokú óvodapedagógus munkája, akkor bérfeszültség fog kialakulni. 
Erdős Erika mb. óvodavezető

Szerintem azt senki nem tudja, hogyan fog ez a gyakorlatban kialakulni. Én is csak a híradásból hallottam ezeket a híreket. Mivel a státusz törvény is elfogadás alatt van, ezért befolyásolni fogja a fizetéseket. Én úgy látom, hogy akkor lenne igazságos a többi pedagógussal szemben, ha a végzettséghez mérten lenne a bérezés. 
Vörös Sándor polgármester úr

Az országos helyzetet ismerve nagyon kevés óvodában van meg csoportonként a kettő óvodapedagógus. Azt is szakmai fórumon lehetett olvasni, hogy a főiskolai diplomával rendelkező óvodapedagógus akkor legyen beosztva, amikor a foglalkozások vannak. 
Erdős Erika mb. óvodavezető

Ez jelenleg is így van, viszont hamarosan 3 óvónő is elmegy nyugdíjba, akkor leszünk bajban. 
Vörös Sándor polgármester úr

Kérdésem, hogy van-e bármely ötletünk a hiányzó óvónők pótlására?

Erdős Erika mb. óvodavezető

Van kettő jelöltem is, aki szívesen beiratkozna, de még várnak, mert kicsi gyermekeik vannak. 
Sándor Zsombor képviselő, a bizottság elnökhelyettese

Az óvodában és az iskolában szép számmal vannak SNI gyermekek, a bölcsődében viszont egy sincs. Kérdésem, hogy ez a felmérés hiánya? Mert minél hamarabb lehetne fejleszteni a gyermekeket, annál jobb lenne. Kérdésem, hogy az óvodában derült ki vagy már látszott rajtuk korábban is a fejlesztés hiánya?

Vörös Sándor polgármester úr

Úgy tudom, hogy SNI kettő éves kor alatt nem állapítanak meg.  
Sándor Zsombor képviselő, a bizottság elnökhelyettese

Igen, de korai fejlesztést lehetne kérni.
Tóth József képviselő, a bizottság tagja

A korai fejlesztést és a sajátos nevelési igényt nem lehet összekeverni. A korai fejlesztés zajlik már korábban is a gyermekeknél, de attól nem lesz SNI-s. 
Sándor Zsombor képviselő, a bizottság elnökhelyettese

Úgy gondolom, hogy minél hamarabb kapnák meg a gyermekek a fejlesztést, annál hatékonyabban lehetne később velük dolgozni. 
Aranyi János Gábor képviselő

Ehhez szülő is kell, mert nagyon sok szülő nem ismeri el, hogy problémás a gyermeke. 
Liptai-Kölesdi Ágnes bölcsődevezető

Az a baj, hogy sok szülő ebben nem partner, nem ismeri el, hogy probléma van. 
Vörös Sándor polgármester úr

A bölcsődében lévő gyermekeknél megkésett mozgás,- illetve beszédfejlődésről lehet beszélni.
Kovács Péter képviselő, a bizottság elnöke
Megkérdezem a bizottság tagjaitól, hogy van-e valakinek kérdése a Százszorszép Óvoda beszámolójához?

A bizottság tagjai részéről további kérdés nem volt.

Kovács Péter képviselő, a bizottság elnöke
Megkérdezem a bizottság tagjaitól, hogy ki ért egyet a Százszorszép Óvoda 2022/2023. tanév eredményéről szóló beszámolójának elfogadásával?

A bizottság tagjai 3 igen szavazattal, ellenszavazat nélkül szavaztak.

Kovács Péter képviselő, a bizottság elnöke
Következik a Duna Menti EGYMI beszámolója, a sporteredmények csodálatosak, a tanulmányi eredményeikről azért nem szívesen mondok véleményt, mert mások az igények. 
Vörös Sándor polgármester úr

Az igazgató úr jelzi a beszámolóban, hogy szerkezetlakatos képzésükben 2 gyermek tett szakmunkásvizsgát, a református iskola beszámolójában 1 gyermek szerepel. Ugyanakkor 7 tanuló tette le az ágazati vizsgát. 
Sándor Zsombor képviselő, a bizottság elnökhelyettese

A vizsga külső helyszínen volt. 
Tóth József képviselő, a bizottság tagja

Az igazgató úr arról tájékoztatott, hogy a tanulóik is külső helyszínen vizsgáztak és jó eredményt értek el. 
Kovács Péter képviselő, a bizottság elnöke
Megkérdezem a bizottság tagjaitól, hogy ki ért egyet a Duna Menti EGYMI 2022/2023. tanév eredményéről szóló beszámolójának elfogadásával?

A bizottság tagjai 3 igen szavazattal, ellenszavazat nélkül szavaztak.

Kovács Péter képviselő, a bizottság elnöke
A Petőfi Sándor Általános Iskola beszámolójában 265 tanuló volt, ami egy jó szám. Huszonhárom tanuló ballagott el és 35 gyermek lesz elsős. Az iskola létszámából 67 fő SNI, és BTMN tanuló, ami elég nagy szám. 
Sándor Zsombor képviselő, a bizottság elnökhelyettese

Ezért kellene minél hamarabb szűrni a gyerekeket, hogy lehessen rajtuk segíteni. 
Vörös Sándor polgármester úr

Ezért kellene azokat a gyereket, akikkel nem lehet együtt dolgozni a Duna Menti EGYMI-be átíratni, ahol később szakmát is tudna szerezni. A tanuló a képessége miatt nem élne át kudarcot, mert a képességei szerint, kisebb követelménnyel tudna tanulni. 
Kovács Péter képviselő, a bizottság elnöke 
Évvégén 62 gyermek kiválóan is jól teljesítette a tanévet, ami nagyon örvendetes. Viszont döbbenetes a hiányzások száma. Kiszámoltan, hogy tanulóként 17 napot jelent a hiányzások száma. 
Squor Mária igazgató

A magas számot generálta, hogy 6 olyan tanulónk van, aki lakásotthonos, és ebből a számból négy tanulót még nem láttunk az iskolában. Beíratták őket a lakásotthonba, de szökésben vannak. Ők hetedik, nyolcadikosok, napi hat óra hiányzást kötelesek vagyunk írni. Egy tanuló még az ősszel járt iskolába, azóta nem jelent meg. Ez az igazolatlan hiányzás, az ő hiányzásuk. Az iskolában lévő SNI tanulók létszáma stagnál. Törvényi szabályozás miatt, már csak az SNI tanulók számítanak kettő főnek, pedig a BTMN tanulókkal több probléma van, mint az SNI-kel. Az igazgató úrral azzal egyetértek, hogy nagyon időben el kell kezdeni a felülvizsgálatukat, mert mire ebbe a kategóriába kerül több év is eltelhet. 
Vörös Sándor polgármester úr

Az országos kompetenciamérésekkel kapcsolatban lehet látni, hogy minden kategóriában alatta van az iskola az átlagnak. Szörnyű ez a szám, ami azt mutatja, hogy ezekben az osztályokban a gyereket tudása nem üti meg az országos átlagot. Mi ennek az oka?
Squor Mária igazgató

A mérés eredményei a tavalyi 8. osztály és 6. osztály tanulóié. Sajnos Dunaújvárosból érkezett 5-6 tanuló eredményei is benne vannak, akik lefelé vitték az átlagot. Ez a lemorzsolódásban is látszik. Egyébként ez egy újfajta, digitális mérés volt, ami nem csak azon múlott, hogy a tudása milyen, hanem azon is, hogy milyen szinten tud gyorsan olvasni a számítógépen. Öt oldalas szöveget kellett görgetni és kikeresni belőle a választ és kattintgatnia. 
Vörös Sándor polgármester úr

Nem tudom azt elfogadni, hogy egy nagyvárosi iskolába jobb oktatást kapnak a gyerekek, mint a dunavecseibe. 

Squor Mária igazgató

Egy nagyvárosi iskola szociális összetétele egész más, mint a vidékié. 

Vörös Sándor polgármester úr

Azt el tudom fogadni, hogy egy magasabb fokú digitális készségcsomagra van szüksége a gyereknek ahhoz, hogy azt az eszközt használja, hozzászokjon. Viszont akkor gondolkodtok-e azon, hogy a saját magatok által kialakítandó szabad időkeretekben olyan ismeretet nyújtsatok a gyerekeknek, hogy nőjön meg az irányú képessége, hogy ezeket az eszközöket a mérésen való eredményes részvétel miatt megtanulja.
Squor Mária igazgató

Szabad órakeretünk egy óra. Ennél rosszabb eredményt vártam, a természettudományos mérés, az teljesen új. Azt tudni kell, hogy ezek a kompetencia mérések nem olyanok, mint amilyeneket a gyerekek a tanórákon tanulnak és a témazáróikban szerepelnek. 
Sándor Zsombor képviselő, a bizottság elnökhelyettese

A gyerekek nagy százaléka, amikor szembesül azzal, hogy ezt a hosszú szöveget el kell olvasnia, kattintgat. Ha a pedagógus nem figyel oda és nem szól rá, hogy olvassa el, nem teszi meg. 
Tóth József képviselő, a bizottság tagja
Én nem látom olyan tragikusnak az eredményt, mert az országos átlagot éppen, hogy nem éri el, nincs jóval alatta. Azt viszont meg lehetne nézni, hogy a járásban a többi iskola hogyan teljesített ehhez a szinthez képest. A másik dolog, hogy a 6. és 8. osztályos gimnáziumban nincsenek SNI és BTMN gyerekek, velük jobban lehet haladni. Egyébként meg kell nézni, ott ahol az iskola mellett alapítvány is működik, ott a pedagógusok bérét kiegészítik. Ezzel szemben a kisebb iskolákban lévő tanárokét nem. Leírta az igazgatónő, hogy hány utazó pedagógusa van. Ez sajnos mind az oktatás rovására megy, mert az ilyen pedagógus nem ügyel, nem fog szervezni kirándulást, szakkört. Idejön, letanítja a 45 percet és továbbáll egy másik iskolába. Itt marad az a néhány pedagógus, akire minden rászakad és előbb-utóbb belefognak fásulni. 
Aranyi János Gábor képviselő úr
Ezekből az adatokból nem lehet megállapítani, hogy jó vagy rossz az iskola. Az almát csak almával lehet összehasonlítani. 

Squor Mária igazgató

Mégis évek óta a gyerekeinket oda veszik fel, ahová menni szeretnének. A gyerekek zöme – régen is így volt – szakmunkás lett. Ez nem elítélendő, mert Dunavecse nem egy elit település. 
Tóth József képviselő, a bizottság tagja

A művészeti iskola hogyan működött nálatok?

Squor Mária igazgató

Az idén kettő szakággal működött.
Kovács Péter képviselő, a bizottság elnöke
Megkérdezem a bizottság tagjaitól, hogy ki ért egyet a Dunavecsei Petőfi Sándor Általános Iskola 2022/2023. tanév eredményéről szóló beszámolójának elfogadásával?

A bizottság tagjai 3 igen szavazattal, ellenszavazat nélkül szavaztak.

Kovács Péter képviselő, a bizottság elnöke
A református iskolában 74 fővel kezdtek és 74 fővel zártak, tehát nincs lemorzsolódás, míg a Petőfi iskolánál van.
Squor Mária igazgató

A lemorzsolódást félévente kell mérni az Oktatási Hivatalnak az utasítása alapján. Nem azt jelenti, hogy iskola elhagyók ők. Lemorzsolódott tanuló az, akinek három egész alatt van az átlaga. 
Kovács Péter képviselő, a bizottság elnöke
A református iskolában nagyon örvendetes, hogy szép számmal vannak délutáni foglalkozások és a részt vevők száma is meglehetősen jó. 
Vörös Sándor polgármester úr

Kérdésem, hogy terveztek-e a jövőben olyan jellegű átalakítást a középiskolai képzésetekben, hogy szakgimnáziumi képzést nappali rendben?
Sándor Zsombor képviselő, a bizottság elnökhelyettese

Egyenlőre nem tervezünk, mert sokkal jobban bevált a jelenlegi rendszer. Tehát akinek szakmája van, kettő év alatt megszerezheti hozzá az érettségeit. 
Kovács Péter képviselő, a bizottság elnöke
Megkérdezem a bizottság tagjaitól, hogy ki ért egyet a Református Kollégium 2022/2023. tanév eredményéről szóló beszámolójának elfogadásával?

A bizottság tagjai 3 igen szavazattal, ellenszavazat nélkül szavaztak.

A szavazások eredményét összegezve a bizottság az alábbi határozatot hozta:

24/2023. (VI.28.) E.K.O.SZ. Biz.hat.

Beszámoló a 2022/2023. tanév eredményeiről











H a t á r o z a t

1./ Az Egészségügyi, Kulturális, Oktatási és Szociális Bizottság megtárgyalta a „Beszámoló a 2022/2023. tanév eredményeiről” szóló napirendet és úgy határoz, hogy a Dunavecsei Petőfi Sándor Általános Iskola, a Református Kollégium a Duna Menti EGYMI és a Százszorszép Óvoda beszámolóját elfogadásra javasolja a képviselő-testület számára.
2./ Ezen határozatról értesül:

- Kovács Péter képviselő, a bizottság elnöke
II. Napirend:

        4. Tájékoztató a bölcsőde nevelési-gondozási évéről
            Előterjesztő: Vörös Sándor polgármester
            Előterjesztésért felelős: Liptai-Kölesdi Ágnes bölcsődevezető
Kovács Péter képviselő, a bizottság elnöke
A tájékoztatóban láttam, hogy a bölcsődében SNI gyermek nincs. A bölcsődében a szülők is másként állnak a picikhez. A felvétellel kapcsolatban érdekes, hogy a Forgács utcai telephely is be van írva 12 fővel. Viszont a telephelyet az ősz folyamán a fűtés miatt már nem fogjuk indítani. Kérdésem, hogy a létszám miatt ez megoldható?
Liptai-Kölesdi Ágnes bölcsődevezető

A Forgács utcai telephelyről a gyereket úgy helyeztük el a csoportokban, hogy azok maradtak, akik szeptemberben is nálunk folytatják a gondozási évet. Akik el fognak menni az óvodába, őket egy kisebb csoportszobába helyeztük. 
Vörös Sándor polgármester úr

Feltöltöttségi probléma nincsen a bölcsődében, viszont ha a statisztikai számot megnézzük, 2022. augusztusában volt az egyetlen egy olyan hónap, amikor 100 % volt a kihasználtság. Ezért szeretném az intézményvezetőt kérni, hogy törekedjen arra, hogy több hónapban legyen 100 %. 
Kovács Péter képviselő, a bizottság elnöke
Nem csak egy hónapban van 100 %, hanem júniusban és augusztusban. 
Megkérdezem a bizottság tagjaitól, hogy ki ért egyet a bölcsőde nevelési-gondozási évéről szóló tájékoztató elfogadásával?

A bizottság tagjai 3 igen szavazattal, ellenszavazat nélkül az alábbi határozatot hozták:

25/2023. (VI.28.) E.K.O.SZ. Biz.hat.

Tájékoztató a bölcsőde nevelési-gondozási évéről















H a t á r o z a t
1./ Az Egészségügyi, Kulturális, Oktatási és Szociális Bizottság úgy határoz, hogy a bölcsőde nevelési-gondozási évéről szóló tájékoztatót elfogadásra javasolja a képviselő-testület számára.
2./ Ezen határozatról értesül:

- Kovács Péter képviselő, a bizottság elnöke

III. Napirend:

        4. a)  Nyilatkozat szakrendelésekkel kapcsolatban

                 Előterjesztő: Vörös Sándor polgármester 

                 Előterjesztésért felelős: Dr. Pándi Ottó intézményvezető

Kovács Péter képviselő, a bizottság elnöke

Felkérem az intézményvezetőt, hogy ismertesse a napirendet.
Dr. Pándi Ottó intézményvezető

Az egésznek az előzménye az, hogy a fekvőbeteg ellátásban átcsoportosítás történt, aminek a finanszírozása csak jóval később a volumenkorlát növekedésével realizálódott. Most már megkapja a kórház, viszont járóbeteg tekintetében volt, ahol nagyobb kapacitásuk volt, eddig is fogadtak betegeket. Voltak területek, ahol finanszírozást nem kaptak, illetve területi ellátási kötelezettségük sem volt. Ez egyrészt azt jelenti, hogy megkapnák a járóbeteg ellátás után a volumenkorlát emelkedést. A szakrendelőnek ez egy konkurencia, lakosság szempontból minél bővebb az ellátás, bennünket arra ösztönöz, hogy versenyképesek legyünk. Vannak és lesznek is átfedések, de amit el tudunk látni az nálunk marad. A hematológiára áttérve egy nyugdíjazást jelentősen meghaladó kolleganő végzi az ellátást, ami így is meghaladja az általa szándékozott kapacitást. Ez ellen az egyeztetés folyamán nem tudunk kifogást emelni. Ugyanez a helyzet a szájsebészeten is. A Szent Pantaleon Kórház főigazgatójának javaslatára egyeztető megbeszélést tartottunk dr. Kővágó Levente orvosigazgató és Tóth Enikő ellátás-szervezési osztályvezetővel, mely során a mellékelt csatolmány szerinti ellátás biztosítására tettek javaslatot. Tekintettel, hogy működési engedéllyel rendelkező szakmák esetében a szakember hiány miatt szüneteltek kivételével eltérést nem javasoltak. Testületi jóváhagyás szükséges az NNK irányában nyilatkozattétel szükséges, amelyben rögzítésre kerül az egyeztetés ténye és a kórház nyilatkozat tételének elfogadása. 
Kovács Péter képviselő, a bizottság elnöke

Megkérdezem a bizottság tagjaitól, hogy van-e valakinek kérdése a napirenddel kapcsolatban?

A bizottság tagjai részéről kérdés nem volt.

Kovács Péter képviselő, a bizottság elnöke

Megkérdezem a bizottság tagjaitól, hogy ki ért egyet, hogy az NNK irányában szükséges nyilatkozattételt javasoljuk elfogadni?

A bizottság tagjai 3 igen szavazattal, ellenszavazat nélkül az alábbi határozatot hozták:

26/2023. (VI.28.) E.K.O.SZ. Biz.hat.

Nyilatkozat szakrendelésekkel kapcsolatban















H a t á r o z a t
1./ Az Egészségügyi, Kulturális, Oktatási és Szociális Bizottság megtárgyalta a napirendet és javasolja az NNK irányába megküldeni a nyilatkozatot, melyben rögzítésre kerül, hogy azok szakmák vonatkozásában, melyek a dr. Kolozs Gergely Kistérségi Egészségügyi Centrumnak szünetelnek, a kijelölést a Szent Pantaleon Kórház vállalja. 
2./ Ezen határozatról értesül:

- Kovács Péter képviselő, a bizottság elnöke

IV. Napirend:

       4. b.)  Bölcsődevezetői beosztásra pályázat kiírása
                 Előterjesztő: Vörös Sándor polgármester

                 Előterjesztésért felelős: Nagy Erzsébet jegyző
Kovács Péter képviselő, a bizottság elnöke
A Dr. Kolozs Gergely „Tipegő” Bölcsőde intézményvezető megbízása 2023. szeptember 30. napjával lejár, ezért új pályázat kiírása szükséges a pozíció betöltése érdekében. Az intézményvezetők megbízásának általános feltételeit a Közalkalmazottak jogállásáról szóló 1992. évi XXXIII. törvény (továbbiakban: Kjt.) 20/A-20/B. §-ai és a 23. §-a, speciális feltételeit a Kjt. szociális, valamint a gyermekjóléti és gyermekvédelmi ágazatban történő végrehajtásáról szóló 257/2000. (XII. 26.) Kormányrendelet (továbbiakban: Kormányrendelet), továbbá a 15/1998 Nm rendelet szabályozza: Közalkalmazotti jogviszony pályázat alapján létesíthető. A pályázatot – törvény eltérő rendelkezése hiányában – a kinevezési jogkör gyakorlója (a képviselő-testület) írja ki. A pályázati felhívás tartalmazza a pályázat benyújtásának feltételeit és a kötelezően csatolandó dokumentumok listáját. Javaslom pályázati kiírás elfogadását és a bizottság létrehozásáról szóló határozati javaslat elfogadását.
Megkérdezem a bizottság tagjaitól, hogy ki ért egyet a pályázati kiírás elfogadásáról szóló határozati javaslattal?

A bizottság tagjai 3 igen szavazattal ellenszavazat nélkül a következő határozatot hozták:

27/2023. (VI.28.) E.K.O.SZ. Biz.hat.

Pályázati kiírása










H a t á r o z a t

Az Egészségügyi, Kulturális, Oktatási és Szociális Bizottság megtárgyalta a „Dr. Kolozs Gergely „Tipegő” Bölcsőde intézményvezetői beosztásra pályázat kiírása” című előterjesztését és a következő határozatot hozza:

1./ A bizottság úgy határoz, hogy az előterjesztésben foglaltak szerinti tartalommal javasolja  kiírni a pályázatot a Dr. Kolozs Gergely „Tipegő” bölcsőde intézményvezető (magasabb vezető) beosztás betöltésére. 

2./ A bizottság javasolja felkérni a jegyzőt, hogy gondoskodjon pályázati felhívás helyben szokásos módon, Dunavecse Város honlapján, továbbá a kormányzati személyügyi igazgatási feladatokat ellátó szerv internetes oldalán való közzétételéről. 

3./ Ezen határozatról értesül:
- Kovács Péter képviselő, a bizottság elnöke

Kovács Péter képviselő, a bizottság elnöke

Megkérdezem a bizottság tagjaitól, hogy ki ért egyet a bizottság létrehozásáról szóló határozati javaslat elfogadásával?
A bizottság tagjai 3 igen szavazattal ellenszavazat nélkül a következő határozatot hozták:

28/2023. (VI. 28.) E.K.O.SZ. Biz.hat.

Bizottság létrehozása









H a t á r o z a t
Az Egészségügyi, Kulturális, Oktatási és Szociális Bizottság megtárgyalta a napirendet a Dr. Kolozs Gergely „Tipegő” Bölcsőde intézményvezető (magasabb vezető) beosztásra pályázók meghallgatására, a pályázatok véleményezésére létrehozott eseti bizottság tagjainak javasolja megválasztani az alábbi személyeket:

Elnök: Kovács Péter a E.K.O.SZ. Bizottság elnöke, 

Elnök-helyettes: Kochné Vadászi Borbála települési képviselő

Tagok:
Tóth József települési képviselő

…………….  közalkalmazotti képviselő
…………….  a Magyar Bölcsődék Egyesülete által delegált 
Ezen határozatról értesül:

- Kovács Péter képviselő, a bizottság elnöke
V. Napirend:

     4. d) Telephely engedélyezésének jóváhagyása (fogászat)


 Előterjesztő: Vörös Sándor polgármester
             Előterjesztésért felelős: Nagy Erzsébet jegyző

Kovács Péter képviselő, a bizottság elnöke
A dunavecsei fogorvosi praxisjog megvásárlásra került Dr. Moldován Antal által, melynek ügyvezetését Zavaczki Renáta, mint a RenDoDental Kft. tulajdonosa fogja vezetni.

Ehhez a tevékenységhez kérvényezi a fogorvosi járóbeteg ellátáshoz tartozó cím fióktelepként való jogszerű használatát. A cég telephelye a tevékenység gyakorlásának tartós, önállósult üzleti letelepedéssel járó helye, amely a cég székhelyétől eltérő helyen, de ugyanazon a településen található. A cég fióktelepe pedig olyan telephely, amely más településen van, mint a cég székhelye.
Vörös Sándor polgármester

Kérdésem, hogy van-e arra lehetőség, hogy a fióktelephelyre a hozzájárulásunkat határozott időre adjuk meg? Továbbá a határozott időnél köthetünk-e ki feltételt? Konkrétan arra gondolok, ha szeptember végéig nem kezdi meg a fogászati tevékenységét, akkor a fióktelephelytől az engedélyt megvonjuk. Hozhatunk ilyen határozatot?
Nagy Erzsébet jegyző

Igen.

Vörös Sándor polgármester

A kapcsolattartó úgy nyilatkozott, hogy igaz, hogy megvásárolták a praxist, de úgy tűnik, hogy a dr. Moldován Antal nem szeretne Dunavecsén fogászati beavatkozást végrehajtani és a hölgy nem tud olyan orvost felmutatni, aki akar Dunavecsén fogászati ellátást végezni. 
Nagy Erzsébet jegyző

Közben pedig bennünket az ÁNTSZ folyamatosan szorongat, hogy mikor lesz nálunk fogászat.

Kovács Péter képviselő, a bizottság elnöke
Milyen dátumot határozzunk meg?

Tóth József képviselő, a bizottság tagja
Október 1. szerepeljen benne.
Kovács Péter képviselő, a bizottság elnöke
Megkérdezem a bizottság tagjaitól, hogy ki ért egyet a határozati javaslat elfogadásával oly módon, hogy kerüljön bele, hogy meg amennyiben a fogászati tevékenységét nem kezdi meg szeptember 30-val, akkor október 1-jével a fióktelephelytől az engedély visszavonásra kerüljön?
A bizottság tagjai 3 igen szavazattal, ellenszavazat nélkül az alábbi határozatot hozták:

29/2023. (VI. 28.) E.K.O.SZ. Biz.hat
Telephely engedélyezésének jóváhagyása











H a t á r o z a t
1./ Az Egészségügyi, Kulturális, Oktatási és Szociális Bizottság megtárgyalta a napirendet és úgy határoz, hogy hozzájárul ahhoz, hogy RenDoDental Fogászati Kft. (székhelye: 2162 Őrbottyán, Csap u. 31. képviselője: Zavaczki Renáta) telephelyeként a Dr. Kolozs Gergely Kistérségi Egészségügyi Centrum székhelyének megfelelően Dunavecse, Vasút utca 8. sz. alá kerüljön bejegyzésre.
2./ A bizottság továbbá úgy határoz, hogy amennyiben a fogászati tevékenységét nem kezdi meg a vállalkozás szeptember 30-val, akkor október 1-jével a fióktelephelytől az engedély visszavonásra kerülne.
3./ Ezen határozatról értesül:

- Kovács Péter képviselő, a bizottság elnöke

VI. Napirend:

       4. e) Védőnői ellátással kapcsolatos ingyenes ingatlan használati szerződés 

               megtárgyalása

               Előterjesztő: Vörös Sándor polgármester
               Előterjesztésért felelős: Nagy Erzsébet jegyző
Kovács Péter képviselő, a bizottság elnöke
A védőnői feladatellátás céljából a Bács-Kiskun Vármegyei Oktatókórház, mint használatba vevő és az önkormányzat, mint használatba adó közötti szerződéstervezet szerepel az előterjesztésben. 
Nagy Erzsébet jegyző

Javaslom, hogy a 2. pont törlésével legyen elfogadva a megállapodás. A tervezetben az szerepel, hogy az ingó és ingatlan vagyont biztosítja. Az nem szerepel, hogy a rezsit is nekünk kell fizetni.
Vörös Sándor polgármester

Itt egy speciális helyzet is van az iskolai védőnői feladatokkal kapcsolatban. Ez azért is érdekes, mert állami feladat lesz az védőnői szolgálat, ezzel kapcsolatban azt az állásfoglalást kaptuk, hogy az állami feladat ellátásnak a körzeti védőnői feladat elidegeníthetetlen része az iskolai védőnői szolgálat. Ennek ellenére Dunavecsén lesz védőnő alkalmazva és a mi védőnőnk fog a Duna Menti EGYMI-ben is dolgozni. 
Dr. Pándi Ottó intézményvezető

Arról van szó, hogy van-e olyan helység, ahol biztosítani lehet az ellátást, ha nem, akkor a szakrendelőben kell biztosítani. Mivel csak a Duna Menti EGYMI-nek van erre berendezett helyisége, ezért ez teljesen külön kezelendő. Gyakorlatilag nekünk arra a telephelyre nincsen működési engedélyünk, maga a felszólítást arra szólt, hogy jelenleg csak a védőnői ellátás kerül áthelyezésre és az iskolai egyéb későbbi időpontban. 
Vörös Sándor polgármester

Mi van a Petőfi iskola védőnői feladataival?
Dr. Pándi Ottó intézményvezető

Azt a szakrendelőben kell elvégezni.

Vörös Sándor polgármester

Ki fogja fizetni a védőnők munkáját a Duna Menti EGYMI-ben?
Dr. Pándi Ottó intézményvezető

Nem tudom. 

Tóth József képviselő, a bizottság tagja

A rezsivel kapcsolatban szeretném elmondani, hogy mikor az iskolát is átvették, akkor annak a rezsijét is átvették. 

Vörös Sándor polgármester

A másik probléma, amit a gyermekekkel kapcsolatban olvastam, hogy az oltóanyagok igénylésével is probléma lesz, mivel az oltást a gyermekorvos végzi, de nem jogosult oltóanyag igénylésre, mert azt pedig a védőnő végzi. Javaslom, hogy a 2. pont törlésével legyen javasolva a szerződés. 
Tóth József képviselő, a bizottság tagja

Azt el tudom fogadni, hogy ingyenesen adjuk bérbe a helyiséget, de a rezsi részét fizessék ki. 

Vörös Sándor polgármester

A 2. pont első mondata maradna, a 2. mondattól törlésre kerülne, tehát a rezsire vonatkozó részt kihúznánk. 
Kovács Péter képviselő, a bizottság elnöke
Megkérdezem a bizottság tagjaitól, hogy ki ért egyet azzal, hogy az ingatlanhasználati szerződés 2. pontjában szereplő rezsi és közüzemi díjakra vonatkozó szövegrészt törlésével javasoljuk elfogadni?
A bizottság tagjai 3 igen szavazattal, ellenszavazat nélkül az alábbi határozatot hozták:

30/2023. (VI. 28.) E.K.O.SZ. Biz.hat
Védőnői ellátással kapcsolatos ingyenes ingatlan 

használati szerződés megtárgyalása











H a t á r o z a t
1./ Az Egészségügyi, Kulturális, Oktatási és Szociális Bizottság megtárgyalta a napirendet és úgy határoz, hogy az Ingyenes Ingatlanhasználati szerződés 2. pontjában szereplő „Használatba vevő részére azzal, hogy Használatba adó vállalja megfizetni valamennyi rezsi és közüzemi díjat” szövegrész törlésével javasolja azt elfogadni a képviselő-testület részére.
2./ Ezen határozatról értesül:

- Kovács Péter képviselő, a bizottság elnöke

VII. Napirend:

         4. f) Ösztönzőrendszer felülvizsgálata

    Előterjesztő: Vörös Sándor polgármester
                 Előterjesztésért felelős: Ginál Róbert gazdálkodási csoportvezető

                                                          Dr. Pándi Ottó intézményvezető
Kovács Péter képviselő, a bizottság elnöke
A Képviselő-testület a 61/2023. (II.22.) Kt. határozatával elfogadta a szakrendelő teljesítménynövelő rendszerének kialakítását március 1. naptól 6 hónap időtartamra azzal, hogy a júniusi testületi ülésen kerüljön napirendre az ösztönző rendszer felülvizsgálata.
A döntést követően 2 alkalommal került sor számfejtésre, a március tárgyhónapra vonatkozóan április elején, illetve április tárgyhónapra vonatkozóan május elején, május tárgyhónapra vonatkozóan az intézmény vezetője nem kért számfejtést. 

Az előterjesztéshez csatolt táblázatban összefoglalásra került a 2019. május – 2020. április időszak teljesítmény díjazása, mivel ez volt a Covid átlag finanszírozását megelőző egy éves időszak, ahol még a tény teljesítmény alapján került kiutalásra a támogatás. A táblázatban az előzmény adatokkal vetettük össze az átlagfinanszírozás lezárását követő 2023. február tárgyidőszaktól induló (a táblázatban áprilisban megjelenő) időszak tényleges teljesítmény finanszírozását. 

Az összevetést követően több kérdés is felmerült az ösztönző rendszer bevezetésével kapcsolatosan, amelyek tisztázása fontos lenne az átláthatóság és az ellenőrizhetőség miatt.

A határozat nem rögzítette azt, hogy hogyan számoljuk ki a számfejtés összesített alapját, az adott hónapban milyen időszakokat vetünk össze, a számítással meghatározott bruttó számfejtendő összeget csökkenteni kell (vagy nem kell) a kifizetőt a bruttó béren felül terhelő szociális hozzájárulási adóval, a meghatározott számfejtési alapba beletartozik a teljes többlet teljesítményhez tartozó finanszírozás, vagy annak csak egy része.

Az intézmény vezetőjének előterjesztésében leírtak szerint az lenne az elfogadható, ha az ösztönző rendszer bevezetésre kerülne az alábbi feltételekkel: Az intézmény TVK pont értéke lenne a megállapított 100%-os szint, amelynek teljesítése elvárás és teljesítendő cél, ez jelenleg 6.068.726 pont, a megállapított TVK pont értéken felüli teljesített, azt maximum 10%-al meghaladó többlet teljesítmény után 30%-os többletfinanszírozás jár, az 1,98 Ft pontérték 30%-ával számolva, a 10-20% közötti részt 20%-os mértékkel finanszírozzák, 20% felett pedig nem jár többlet támogatás, a megállapított TVK 100%-os értékén felüli többlet támogatás a kifizetés szuperbruttó alapja, vagyis azt még a munkáltatói szocho kifizetés 13%-os mértékével csökkenteni kell és a megmaradó részt számfejteni a dolgozók részére bruttó juttatásként.

Dr. Pándi Ottó intézményvezető

Egy rövid áttekintéssel kezdeném, a februári teljesítmény alapján elindítottuk a rendszert. Kettő hónapban is kifizetésre került a maximálisan kiosztható összeg, amit a jogszabály megenged. Ennek a bevételnek a maximalizálása volt a célja. Utána azért nem történt többek között kifizetés, mert nem volt rögzítve pontosan, hogy mi alapján. Az április hónapról azt kell tudni, hogy 18 munkanap volt, májusban pedig a kollegák szabadságon voltak. Az teljesen egyértelmű, hogy 2019-es időszakot megelőzőhöz képest a kollegák kiveszik a szabadságot, amit a jogszabály biztosít. Előtte azt próbálták mérsékelni különböző szempontok miatt. A statisztikát kiküldtem mindenkinek, mivel az esetszámot szerettük volna növelni, ezért a 2019. évi esetszám és pontszám az, ami megközelíthetőnek tűnt és ez az alaphelyzeti cél. Az esetszámnál a 2015. évi az, ami elvárható lenne. Ezzel szemben 36000 az – 2019. évi – ami jelenleg is elérhető, és akkor lesz még egy plusz 6000, amit célszerű lesz elérni. A 100 % az, amit volumenben mindenképpen el kell érni, 6.069.000 pont havonta. Ez a számot 1,98-al kell megszorozni. Egy sajnálatos dolog is van benne, hogy a forint tovább hígult, a finanszírozásnak már csak a fele az, ami a pontrendszer alapján van, a másik felét bérkompenzáció formájában kapjuk meg. Tehát 24 millió bérkompenzációba – az egészségügyi szolgálati jogviszonyban dolgozó szakdolgozók és orvosok – és pont ennek a felét jelenti a teljes bevételnek.  A 100 % az, ami elvárható az önkormányzat részére, viszont van egy degresszív része is, ami az jelenti, hogy 100-110 % közötti résznek, azaz a 10 %-nak a 30 %-át fizetik. A következő résznek már a 20 %-át. Összegben ez 600 ezer forintot jelent, amit egy négyszeres túlteljesítésnél kell megtenni. Ez csak úgy fogadható el, hogy beteg érdekben tesszük. Az 5 % plusz bevétel, ami 20 % túlteljesítés árán látható, azaz, ami teljesen jogszerű, hogy ösztönző formában meglegyen. Ez a javaslatom, illetve a kérésem az, hogy ezt duplázzuk meg, azaz a 95 % fölöttit, mert érdemben az lenne az-az összeg, amivel lehetne bármilyen eredményt elérni. A cél, hogy növeljük az esetszámokat. A pontszám jobban nő, mint az esetszám. A jelenlegi állás szerint túl is lépjük bevételben legalább 10 %-kal, esetszámban is legalább 10 %-kal. Ez attól is függ, hogy a mai napon a testület mit dönt, illetve én mi tudok ebből kihozni. 
Vörös Sándor polgármester

Tehát azt kéred, hogy az eddig kalkulált összeg kétszeresét osszuk ki?
Dr. Pándi Ottó intézményvezető

Ennek köze nincs ahhoz, ami eddig történt, ez két hónapra vonatkozott, augusztusig meg van a bevételi oldal és a különbözeti. A kollegák azt kérdezték, hogy ez mennyire fenntartható? Lesz-e rá forrás? Sok tényezőből áll a dolog. Augusztus 1-jétől a belgyógyászati óraszám feltöltésre kerül, a doktornő 8-14 óráig az intézményben lesz. Ez a 2023-as változás nélküli cél jó esetben a 88 %-a annak, amit letudunk az OEP-től kérni. 2019-ben 88 %-os volt a finanszírozása az intézménynek. Van egy 12 %, amit még mindenképpen el kell érnünk, mert akkor lesz meg a 100 %, és nyilván ezzel többletet tudunk nyújtani a lakosságnak. 
Vörös Sándor polgármester

Mit duplázunk?

Dr. Pándi Ottó intézményvezető

Ha el akarjuk érni a 100 %-ot, fölötte, ha 20 %-kal többet teljesítünk, akkor kapunk 5 %-i finanszírozást, ez maximum 600 eFt. 
Vörös Sándor polgármester

Ezt a 600 eFt-ot akarjuk megduplázni?

Dr. Pándi Ottó intézményvezető

Igen, erre kapunk lehetőséget, hogy a motiváció 20 %-os bérnövekmény legyen. Én azt szeretném, ha 20 % lenne, mert úgy tudnám őket motiválni. Úgy tudjuk a dolgozót itt tartani, ha megfelelő körülményt, anyagi megbecsülést tudunk biztosítani. 
Vörös Sándor polgármester

Kérdésem, hogy mekkora összegű volt a két hónapban a kifizetés? Mert ha a jövőben 600 eFt-ot tud erre fordítani havonta, akkor ez két hónapra 1.200 eFt. A kifizetés pedig 2 millió feletti volt havonta. Valami nem stimmel?
Dr. Pándi Ottó intézményvezető

Egy kicsit szűkülni fog, de azt tudni kell, hogy a belgyógyászat bővülése kiadással is fog járni. Nem lehet összehasonlítani azt, amikor szakember és szakdolgozó is kerül oda, abból lesz kimutatható többletforrás, de azt ki is fizetem bérbe, de az nem ösztönző. A február és a március arról szólt, hogyan tudjuk felvinni arra a maximális szintre. A célunk a 2015. év szintje. Ha dolgozóra vetítem ez 15000 Ft szuperbruttó jelent dolgozónként – ez az 5 %. Ha mindenki kapna szuper 15000 Ft-ot, akkor 20 %-kal többlet teljesítményt szeretne valaki, miközben tele van munkával. Kérdésem, hogy volt-e bármilyen önkormányzati hozzájárulás a szakrendelő működéséhez?
Ginál Róbert gazdálkodási csoportvezető

Nem volt. 

Vörös Sándor polgármester

Lefordítva az intézmény által kapott finanszírozás elegendő, nem kér az önkormányzat egyéb forrásából támogatást.
Ginál Róbert gazdálkodási csoportvezető

Hát ezt majd évvégén meglátjuk. 

Dr. Pándi Ottó intézményvezető

Jelenleg ott állunk, mint január 1-jén, azzal, hogy az EFI működését a szakrendelő előlegezte meg, mivel a szerződés aláírásra került úgy néz ki meglesz a bevételi oldal. Minden hónapban figyelem és nézem, hogy lehet-e kifizetni. Olyan nem fordul elő, hogy ha nem jogos, akkor is történik kifizetés. 
Vörös Sándor polgármester

Javaslom, hogy időnként meg kellene vizsgálni a kérést.
Dr. Pándi Ottó intézményvezető

Vállalom, hogy minden hónapban küldök egy írásos tájékoztatót, amit a testületnek nem is kell tárgyalnia, csak abban az esetben, ha valami miatt problémásnak tűnik. Ezt a szisztémát el lehet fogadni, amit elmondtam. Tehát arról van szó, hogy a szuperbruttó 1200 eFt-ra van maximalizálva. 
Vörös Sándor polgármester

Azt rögzítsük, hogy mi a 100 %?

Dr. Pándi Ottó intézményvezető

A 6.068 eFt pontérték. Amivel meghaladja annak az összegnek a dupláját használható fel ösztönzőnek. 
Vörös Sándor polgármester

Jó volna azért egy kimutatás, ami bizonyítja, hogy a főorvos úr jól számolt.

Dr. Pándi Ottó intézményvezető

Ezt rövidre zárnám, mert októberig nem lesz semmiféle kifizetés.
Vörös Sándor polgármester

A bevételek és a kiadások aránya valóban úgy fog-e alakulni, hogy nem kell önkormányzati hozzájárulást hozzá tenni? Erre egy becslést jó lenne látni. 

Kovács Péter képviselő, a bizottság elnöke
Megkérdezem a bizottság tagjaitól, hogy ki ért egyet azzal, hogy havi szuperbruttó 1200 eFt ösztönzőként kifizetésre kerüljön, amennyiben a finanszírozás lehetővé teszi? Továbbá azzal, hogy a főorvos úr havonta készítsen kimutatást a többlet teljesítmény alakulásáról?

Megkérdezem a bizottság tagjaitól, hogy ki ért egyet a javaslattal?

A bizottság tagjai 3 igen szavazattal, ellenszavazat nélkül az alábbi határozatot hozták:

31/2023. (VI. 28.) E.K.O.SZ. Biz.hat
Teljesítménynövelő rendszer kialakítása a szakrendelőben














H a t á r o z a t
1./ Az Egészségügyi, Kulturális, Oktatási és Szociális Bizottság megtárgyalta a napirendet és úgy határoz, hogy a Dr. Kolozs Gergely Kistérségi Egészségügyi Centrumban 2023. március 1. napjától 6 hónap időtartamra bevezetett ösztönző rendszer meg kívánja tartani és határozatlan időtartamra, visszavonásig tovább javasolja működtetni.

2./ A bizottság úgy határoz, hogy az intézmény mindenkori TVK pont értéke legyen a megállapított 100%-os szint, amelynek teljesítése elvárás és teljesítendő cél, ez jelenleg 6.068.726 pont.

3./ A bizottság úgy határoz, hogy a többlet teljesítmény után járó havi maximum 1200 eFt összeget– javasolja elfogadni a szuperbruttó díjazásul.
4./ A bizottság továbbá javasolja az intézményvezetőnek, hogy havonta írásban tájékoztassa a testületet a többlet teljesítmény alakulásáról.
5./ Ezen határozatról értesül:
- Kovács Péter képviselő, a bizottság elnöke

VIII. Napirend:

          Tájékoztatás kérés megvitatása a Tankerület irányába
           Előterjesztő: Vörös Sándor polgármester

           Előterjesztésért felelős: Vörös Sándor

Kovács Péter képviselő, a bizottság elnöke
A kiküldött levél tartalmával egyetértek, én személy szerint nem kívánom kiegészíteni. 
Vörös Sándor polgármester úr

Annyi a végén az összegzés, hogy felajánljuk a segítségünket a szabadidős foglalkozások szervezésében vagy esetleg anyagi támogatás nyújtását ebben a dologban. Az esőcsatorna cserélésével esetleg ki lehetne egészíteni, mivel a jelenlegi veszélyezteti a bölcsődés gyerekeket. Az intézményvezető jelezte, hogy nem merik a gyerekeket kiengedni az udvarra, mert félnek, nehogy rá essen valakire. Nyár folyamán az esőcsatornát megjavíttatjuk és a költségekkel kapcsolatban megkeressük a tankerületet. 
Sándor Zsombor képviselő, a bizottság elnökhelyettese

Úgy gondolom, hogy a Petőfi iskolán kívül még van másik kettő iskola is, ahol szintén vannak gyermekek. Nem tudom, hogy őket érinti-e a javaslattétel?

Vörös Sándor polgármester úr

Folytattam megbeszélést annak irányába, hogy az önkormányzat hogyan lehet a jövőben iskolafenntartó, de aztán letettem a dologról, mert nem találtam olyan megoldást, ami mindenki számára elfogadható lenne. Egyébként pont a református iskola miatt visszakoztam a dologtól. 
Sándor Zsombor képviselő, a bizottság elnökhelyettese

De így ez kettős mérce. 

Vörös Sándor polgármester úr

A református iskolában többféle szakkör működik tanórán kívül. Ezen felül egyéb forrásból is gazdálkodik, amit az egyháztól kap. 
Sándor Zsombor képviselő, a bizottság elnökhelyettese

Minden egyes tanuló ugyanannyiba kell, hogy kerüljön, legyen az állami iskola vagy egyházi iskola. A kiegészítő normatíva mindig aszerint történik, hogy amennyivel többet használ el egy tankerületi iskola, annyival egészíti ki egy egyházi iskolában azzal a szintre, amit elköltöttek állami szinten egy gyermekre. 
Vörös Sándor polgármester úr

Miért lehet az, hogy a statisztikák szerint állami iskolába tanító pedagógus ugyanazzal a képesítéssel, ugyanazzal a feladatkörben kevesebb bért kap, mint egy egyházi iskolába dolgozó? 
Sándor Zsombor képviselő, a bizottság elnökhelyettese

Ezek szerint rosszul gazdálkodnak, rosszul osztják be a pénzeket. 

Vörös Sándor polgármester úr

Ezért volt az a gondolatom, hogy megvizsgálom, hogy az önkormányzat lehet-e intézmény fenntartó valamilyen módon a jelenlegi rendszerben. Azért is nem léptem tovább, mert nem találtam meg a megoldást. 
Sándor Zsombor képviselő, a bizottság elnökhelyettese

Ha a lakásotthonos gyerekek le lennének kötve délutánonként, akkor nem szednének szét semmit a településen. 
Kovács Péter képviselő, a bizottság elnöke
Megkérdezem a bizottság tagjaitól, hogy ki ért egyet azzal, hogy a Kiskőrösi Tankerület részére elküldésre kerüljön az előterjesztésben szereplő levél?
A bizottság tagjai 3 igen szavazattal, ellenszavazat nélkül az alábbi határozatot hozták:

32/2023. (VI. 28.) E. K.O.SZ. Biz.hat
Tájékoztatás kérés megvitatása a Tankerület irányába











H a t á r o z a t
1./ Az Egészségügyi, Kulturális, Oktatási és Szociális Bizottság megtárgyalta a napirendet és úgy határoz, hogy javasolja elküldeni a Kiskőrösi Tankerületi Központba az előterjesztésben szereplő levelet.
2./ Ezen határozatról értesül:

- Kovács Péter képviselő, a bizottság elnöke

Nyílt ülés keretében több napirend nem volt, a bizottság elnöke megköszönte a megjelenést a bizottsági tagok munkáját, majd az ülést 14,44-kor bezárta.
Kmft.


      Kovács Péter

                       Képviselő                                                        

